
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-728/2018-5

U IME REPUBLIKE HRVATSKE 

R J E Š E N J E

Trgovački sud u Splitu, po sucu tog suda Katarini Mikulić, odlučujući o zahtjevu predlagatelja FINANCIJSKE AGENCIJE, Regionalni centar Split, Podružnica Split, Mažuranićevo šetalište 24 b, OIB: 85821130368 za provedbu skraćenog stečajnog postupka nad dužnikom VEJSELJI d.o.o., Vladimira Nazora 10, Bol, OIB: 37162858883, 27. rujna 2018. 

r i j e š i o  j e

Odbacuje se zahtjev za provedbu skraćenog stečajnog postupka nad dužnikom VEJSELJI d.o.o., Vladimira Nazora 10, Bol, OIB: 37162858883.


Obrazloženje

Financijska agencija, Regionalni centar Split podnijela je ovom sudu 26. travnja 2018. zahtjev za provedbu skraćenog stečajnog postupka nad dužnikom VEJSELJI d.o.o., Vladimira Nazora 10, Bol, OIB: 37162858883.

U podnesenom zahtjevu je navedeno da dužnik na dan 20. travnja 2018., u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 5.265,36 kuna, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Budući da su prema podacima iz podnesenog zahtjeva, kao i podacima iz sudskog registra uvidom u koje je utvrđeno da se u odnosu na dužnika ne vodi drugi postupak radi brisanja iz sudskog registra, bile ispunjene pretpostavke iz članka 428. Stečajnog zakona (Narodne novine broj 71/15 i 104/17, dalje SZ) ovaj sud je 3. svibnja 2018. na mrežnoj stranici e-Oglasna ploča sudova, sukladno članku 430. SZ, objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 

Pored uredno iskazanog poziva ovog suda, putem objavljenog oglasa na mrežnoj stranici e-Oglasna ploča sudova, osobe ovlaštene za zastupanje dužnika nisu u propisanom roku od 15 dana podnijele sudu popis imovine i obveza dužnika, a isto tako niti jedan vjerovnik u roku od 45 dana od objave naprijed navedenog oglasa nije podnio ovom sudu prijedlog za otvaranje stečajnog postupka nad dužnikom. Slijedom navedenog, a temeljem odredbe članka 431. SZ ovaj sud je rješenjem 4.St-329/2018 od 6. srpnja 2018. otvorio i istodobno zaključio skraćeni stečajni postupak nad dužnikom.

Dužnik je 13. srpnja 2018. uložio žalbu na predmetno rješenje u kojoj navodi da su podmirene sve neizvršene obveze dužnika te je račun dužnika odblokiran, slijedom čega je dostavio u spis potvrdu o blokadi računa i novčanih sredstava dužnika. Iz iste je vidljivo da je kod dužnika na dan 13. srpnja 2018. evidentirano 0 dana neprekidne blokade (list spisa 15).

Rješenjem Visokog trgovačkog suda Republike Hrvatske poslovni broj Pž-4838/2018-2 od 22. kolovoza 2018. ukinuto je rješenje ovog suda 4.St-329/2018 od 6. srpnja 2018. i predmet je vraćen na ponovno postupanje uz uputu da sud ispita jesu li ispunjeni uvjeti za provođenje skraćenog stečajnog postupka iz članka 428. SZ.

Na traženje suda, 26. rujna 2018. Financijska agencija dostavila je sudu potvrdu o blokadi računa i novčanih sredstava ovršenika iz koje je razvidno da je na dan 26. rujna 2018. kod dužnika evidentirano 0 dana neprekidne blokade, a nepodmirene obveze na 26. rujna 2018. iznose 0,00 kuna (list spisa 21).

Budući iz potvrde FINE od 26. rujna 2018. proizlazi da dužnik nije u blokadi, očito je da nije ispunjena pretpostavka za provedbu skraćenog (članak 428. SZ), odnosno redovnog (članak 5. SZ) stečajnog postupka, slijedom čega je odlučeno kao u izreci ovog rješenja. 

U Splitu 27. rujna 2018. 

				
	Sudac



	Katarina Mikulić,v.r.
za točnost otpravka-ovlašteni službenik
Ivana Hajder 



Uputa o pravnom lijeku:  
Protiv ovog rješenja može se izjaviti žalba u roku od 8 (osam) dana od dostave rješenja, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a). Žalba se podnosi ovom sudu u 2 (dva) istovjetna primjerka, a o žalbi odlučuje Visoki trgovački sud Republike Hrvatske.

